
Pirmdien, 2026. gada 28. septembrī, plkst. 18.00 Latvijas Nacionālajā mākslas muzejā (Jaņa Rozentāla laukumā 1, Rīgā) notiks Vijas Celmiņas fonda stipendijas pasniegšanas svinīgā ceremonija.

Vijas Celmiņas fonda stipendija vizuālajā mākslā tika iedibināta 2025. gadā – desmit gadu garumā fonds apņemas to 30 000 ASV dolāru apmērā ik gadu piešķirt vienam Latvijas māksliniekam. Stipendijas mērķis ir sniegt finansiālu atbalstu aktīvi praktizējošu un līdzšinējā radošajā darbībā augstu māksliniecisko kvalitāti apliecinājušu Latvijas mākslinieku meklējumiem un izaugsmei. Vienlaicīgi tā paredzēta kā ilgtermiņa ieguldījums Latvijas laikmetīgās mākslas attīstībā un mecenātisma tradīcijas stiprināšanā.

Stipendijas konkursu organizē Latvijas Nacionālais mākslas muzejs (LNMM) sadarbībā ar Vijas Celmiņas fondu (VCF, Vija Celmins Foundation Inc.). Pretendentu atlase notiek divos posmos: vispirms pieteikumus izvērtē Latvijas laikmetīgās mākslas profesionāļu žūrija, savukārt atlasīto finālistu darbus izskata Vijas Celmiņas fonda žūrija Amerikas Savienotajās Valstīs. Gala lēmumu par stipendijas ieguvēju pieņem Vija Celmiņa.
Šogad stipendijai bija pieteikušies 96 pretendenti. Vispirms mākslinieku radošās biogrāfijas, atsūtītos portfolio un motivācijas pamatojumus izvērtēja VCF stipendijas Latvijas žūrija: LNMM / Mākslas muzeja ARSENĀLS Kolekciju un zinātniskās izpētes nodaļas (20. gs. 2. puse – 21. gs.) vadītāja Dr. art. Elita Ansone, Kim? Laikmetīgās mākslas centra un darba devēju konsultācijas uzņēmuma “ERDA” dibinātāja Zane Čulkstēna, mākslinieks, kurators, galerijas “427” līdzdibinātājs Kaspars Groševs, māksliniece, kuratore, Latvijas Mākslas akadēmijas docente Maija Kurševa un māksliniece Inga Meldere.
No saņemtajiem pieteikumiem Latvijas žūrija atlasīja 11 finālistus, kuru darbi tika nodoti Vijas Celmiņas fonda žūrijai ASV. Kopā ar Viju Celmiņu tos vērtēja VCF valdes loceklis, mākslas vēsturnieks Maikls K. Ficdžeralds (Michael C. FitzGerald) un Solomona R. Gugenheima fonda emeritētais direktors Ričards Ārmstrongs (Richard Armstrong).

Uz stipendiju varēja pretendēt jebkurā vizuālās mākslas medijā strādājoši autori. Pieteikumos dominēja glezniecība un jaukta tipa instalācijas, ietverot visdažādāko materiālu priekšmetus, digitālus attēlus un video darbus. Žūrijas skatījums bija atvērts izteiksmes līdzekļu daudzveidībai – katrs medijs nes savu īpašo pieskārienu, materialitāti un sajūtu, un šīs substances Celmiņai ir būtiskas.

Vijai Celmiņai ir septiņdesmit gadu pieredze mākslas pasaulē, un māksliniece norāda, ka vēlas atbalstīt tādu mākslu, kas paliks. Viņu vienmēr ir interesējis, kas notiek ar Latvijas māksliniekiem, kā viņi, ņemot vērā ierobežotās iespējas, var nodarboties ar mākslu, izdzīvot un saglabāt radošo brīvību. Celmiņa uzskata, ka jāveicina mākslas mecenātisms Latvijā, un katra turīga cilvēka pienākums ir ziedot kādai sabiedrībā nozīmīgai norisei. “Man pašai karjerā visu laiku ir bijuši granti, kas palīdzējuši virzīties uz priekšu. Bez dažiem no tiem es nebūtu varējusi attīstīties,” atklāj Vija Celmiņa, stāstot par stipendijas ideju un atbalsta lomu mākslinieka profesionālajā ceļā.
Pērn par pirmo Vijas Celmiņas fonda stipendijas laureāti kļuva māksliniece Ieva Putniņa, kurai stipendija ļāvusi gadu mērķtiecīgāk veltīt daiļradei, lauka pētījumiem un īstenot jaunas ieceres. Mākslinieces radošā interese šajā periodā saistīta ar dabas procesiem un ainavu, īpaši pievēršoties Latvijas reģioniem – Latgalei un Kurzemei –, kā arī iespējām attīstīt projektus starptautiskā vidē.
Paralēli Ieva Putniņa turpinājusi aktīvu izstāžu darbību. 2026. gada sākumā Kim? Laikmetīgās mākslas centrā bija skatāma Annas Egles un Ievas Putniņas kopizstāde “Spēkstacija”, bet maijā Kim? prezentēja viņas darbus starptautiskajā mākslas mesē “Art Warsaw Villa Róż” Varšavā (Polija). Rīgas Mazākajā galerijā bija skatāma Ievas Putniņas un Haneles Zanes Putniņas kopīgi veidota instalācija. Jāatzīmē, ka māksliniece ir autore mūsdienu kultūras foruma “Baltā nakts 2026” vizuālajai identitātei, kuras pamatā bija trīs īpaši radītas gleznas, un kopā ar Haneli Zani Putniņu viņa piedalījās foruma programmā ar vides instalāciju.
Vijas Celmiņas fonda 2026. gada stipendijas ieguvējs tiks paziņots 28. septembrī Latvijas Nacionālajā mākslas muzejā slēgtā ceremonijā. Pasākuma norisi atbalsta “Samsung”.
Vijas Celmiņas fonda stipendiju atbalsta SIA “ZAB Ellex Kļaviņš” un LNMM Amerikas draugu fonds.

[image: image3.jpg]&= AMERICAN FRIENDS

Ellex*Klavins 4B LATVIAN NATIONAL SAMSUNG

W’ MUSEUM OF ART




Papildu informācija:

Dr. art. Elita Ansone, Kolekciju un zinātniskās izpētes nodaļas vadītāja (20. gs. 2. puse – 21. gs.) / 

Mākslas muzejs ARSENĀLS, LNMM

T: (+371) 67 357 521, GSM: (+371) 26 847 234, E: Elita.Ansone@lnmm.gov.lv
Katrīna Vastlāve, Komunikācijas daļas vadītāja / Latvijas Nacionālais mākslas muzejs

T: (+371) 67 716 102, E: Katrina.Vastlave@lnmm.gov.lv
INTERNETA RESURSI:

https://lnmm.gov.lv
FACEBOOK: Latvijas Nacionālais mākslas muzejs; Vijas Celmiņas fonda stipendija
X: @LNMM_muzejs
INSTAGRAM: @makslasmuzejs; @vcf_stipendija
YOUTUBE: MĀKSLAS MUZEJI / LNMMvideos
#lnmm

#MansMuzejs

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.
Vijas Celmiņas fonda stipendijas logo. 2025. Māksliniece: Sarmīte Māliņa

Grafiskajai identitātei izmantota Vijas Celmiņas litogrāfija “Saturna markas” (1995) 

no Latvijas Nacionālā mākslas muzeja kolekcijas

Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

